和黄法曹憶建溪梅花
作者：秦觀
朝代：宋

paragraphs: 海陵參軍不枯槁，醉憶梅花愁絕倒。
爲憐一樹傍寒溪，花水多情自相惱。
清淚班班知有恨，恨春相逢苦不早。
甘心結子待君來，洗雨梳風爲誰好。
誰云廣平心似鐵，不惜珠璣與揮掃。
月沒參橫畫角哀，暗香銷盡令人老。
天分四時不相貸，孤芳轉盼同衰草。
要須健步遠移歸，亂插繁華向晴昊。